Festohet Dita e Punës në Shtetet e Bashkuara
Me këtë rast, Presidenti Barak Obama do të mbajë sot një fjalim për Federatën Amerikane të sindikatave të punonjësve
Për pjesën më të madhe të amerikanëve, Dita e Punës është më tepër argëtim se sa punë. Shumë prej tyre shkojnë në stadium për të ndjekur një ndeshje, në ndonjë piknik, kalojnë ditën në plazh apo në pishinë. Dita e Punës tradicionalisht konsiderohet si fundi i sezonit të pushimeve verore. Rreth 39 milionë amerikanë shkuan me pushime këtë fundjavë. Kjo shifër përfaqëson një rënie prej 6 milionë krahasuar me një vit më parë. Për të rinjtë, Dita e Punës nënkupton një vit të ri shkollor, që sapo ka filluar ose fillon nesër. Amerika e festoi për herë të parë Ditën e Punës me paradë në Nju Jork në 5 shtator 1882. Kongresi e dekretoi këtë ditë si festë kombëtare në vitin 1894, në nder të punëtorit amerikan, sindikatave punëtore dhe lëvizjes që ndihmoi për të ndaluar punën e të miturve dhe për t’u garantuar të drejta punëtorëve. Tradita e paradave vazhdon edhe sot dhe tërheq plot politikanë, që shkojnë me shpresën për të siguruar mbështetje dhe vota: Me këto fjalë u shpreh një vit më parë kandidati presidencial Barak Obama. Ndërkaq në Ditën e Punës, sivjet, Presidenti Obama dhe Amerika ende ballafaqohen me vështirësi ekonomike, megjithëse po shfaqen shenja përmirësimi. Edhe ata që mund ta kishin marrë pushim këtë fund-javë, e kanë mbyllur herët sezonin e pushimeve dhe janë kthyer në punë. /ap/